علی احمدی آده، “اورمولو” تخلوصو ایله، اورمیه نین ایگیداوغلو اولورسا دا، بوگون آذربایجانین دیرلی شاعیرلریندن بیریدیر. اونون شعر دونیاسیندا بوراخدیغی ائتکی، دیلیمیزین گلیشمه سینده و چاغداش ادبیاتیمیزین دیرچلمه سینده انکار ائدیلمزدیر. اورمولو چاغداش و مودئرن شعریمیزده دانیلماز بیر یئر آلمیش، ایللر بویو تهراندا قالیرسا دا، هله آنا یوردونو ایتیرمه میش و شهری نین آدینی دا اؤز تخلوصو ایله دیری ساخلامیشدیر. بوگون اورمولودان اوچ کتاب الیمیزده دیر؛ آنجاق بونو اونومایاق کی انقلابین ایلک ایللرینده، اورمولونون بیرینجی کتابی، بوتون آنادیلیمیزین ماراقلی لارینی اؤزونه چکمیش و هامی نین رغبتینی قازانمیشدیر.
علی اورمولو، ۱۳۲۴جی ایلده اورمیه ده دونیایا گلمیش و بو شهرین شاعیرلیک دونیاسینا بخش ائتدیگی گؤرکملی شاعیرلریندندیر. اورمولو، تحصیلینی اورمیه دن بیتیردیکدن سونرا، تهرانا کؤچمه یه مجبور اولوب، تهراندا یاشاماغا دا مجبور قالیر؛ آنجاق بیر آن دا آنایوردونو اونوتمامیش و اورمیه نی اؤزونه تخلص سئچمیشدیر و بوگون اوچ جیلد کتابی اللرده دیر. بو کتابلاری بئله آد چکمک اولار:
گؤزو یاشلی کوچه لر
نارگیله
و زمان بیر بهانه دیر
اورمولو، ایلک اثرینی ۱۳۵۸ ده چاپا تاپشیریب، و آدینی “گؤزو یاشلی کوچه لر” ایله دیللره سالدی و آذربایجان شاعیرلری آراسیندا شهرت قازاندی. ایکینجی کتابی، “نارگیله” ۱۳۷۸جی ایلده یاییلدی و اوچونجو اثری اولان “و زمان بیر بهانه دیر” آدیندا ۱۳۸۸ جی ایلده چوخلو ماراق قازاندی. بونو آرتیرماق لازیمدیر کی علی اورمولو تکجه شعر و شاعیرلیکله میدانا قدم قویمامیش، بلکه بوندان علاوه قیسسا حیکایه لر، طنز شعرلر یازاری دا اولموشدور و بیر زمانلار اورمولونون بو یازیلارینی، “لاغلاغی” آدییلا آذربایجانین بوتون شهرلرینده یاییلان درگیلرینده اوخوجوسو اولموشوق. اونون یازیلاری، تبریزده، اورمیه ده، اردبیلده، زنگاندا و تهراندا چیخان درگیلرین بزه یی اولموشدور. اورمولو، ادبی ایشلرله یاناشی، باشقا هنرلرله ده مشغول اولموش و دوبلاژ، چئویرمه، دیزاین و باشقا رادیو – تئلئویزیون ایشلریله ده چالیشماسینا داوام ائتدیرمیشدیر و بوگون، اونون هنرلرینی “سحر” آدلی تلویزیون وئرلیشلرینده گؤرمک اولار. ایندی بیر غزل ایله، اورمولونون شعر دونیاسینا گیرمک ایستردیم:
“من گئده ن گون گؤزه لیم،دولدور آیاق،آغلا منی،
اوخو سئومک هاواسی، چینله یه رک چاغلا منــــی.
“قاش” کیــــمی پارلا گولوم، آل منی گزدیر باشینا،
باشــــدا دور یاللینی توت، دسمــــــــالینا باغلا منی.
دولدور ایلـــــــلر جامینی ، باخ گؤزومون آیناسینا،
جالا تورپاق سؤزونه، سیل کاسیمی، زاغلــــــا منی.
قـــــوی بوتون خاطیره لر تاقچادان ائنسین آشاغی،
باغــریمی شان – شان ائله، تئللری تؤک،داغلا منی
باش آلیــــــــم سن گیله دن چؤللره چیلغینجاسینا،
چیـــــرپینیش چیملرینی چئوره له ییب جاغلا منی.
گؤز یوموب نئشتری چک، چک تازالانسین یارالار،
اود قــــــــالانسین باشیما، دؤن یئنیدن ساغـلا منی.
جالانیــــــم جان دییه رک سئوگیلی جانان جانینا،
گؤتــــوروب بارداغیمی دولدور آیاق آغلا منی.”
اورمولونون شعرلری، چوخ گؤزه ل قافیه لرله دولودور، بو قافیه لر اورمولونون شعرلرینی داها موسیقیلی و داها اوره یه یاتان ائتمیشدیر. بو موسیقی گاهدان ائله اعجازلار یارادیر کی اوخوجو، باشقا بیر عالمین سئیرینه قالخیر… م.کریمی
اولین نفری باشید که نظر میدهید!
عزیزان علاقه مند به دریافت مرتب روزنامه ساقی آذربایجان از طریق پست می توانند با دفتر روزنامه تماس حاصل نموده و یا به سامانه پیام کوتاه روزنامه پیامک بفرستند.
اشتراک یکساله: 340 هزار تومان
اشتراک شش ماهه: 170 هزار تومان
ضمنا هزینه بسته بندی و ارسال از طریق پست بر عهده روزنامه می باشد.
برای عضویت در خبرنامه پیامکی، اطلاعات خود را وارد کنید
از مسئولین محترم استان که وعده های آنان در این ستون پیگیری گردیده خواهشمند است توضیحات خود را در خصوص علل عدم تحقق وعده های داده شده جهت اطلاع شهروندان محترم و تنویر افکار عمومی به دفتر روزنامه ساقی ارسال فرمایند.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab pes_Arab pes_Arab prs_Arab pes_Arab pes_Arab